Szám**:** 1-4/2024.

15. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. március 28-i rendes, nyilvános ülésére**

**Tárgy:** „A Csányi-Zrínyi Általános Iskola Diákjaiért” Alapítvány támogatása

**Tisztelt Képviselő-testület!**

A **Matematikában Tehetséges Gyermekekért (MATEGYE) Alapítvány** az idei tanévben is meg-rendezi a **háromfordulós** (iskolai, területi, országos) Zrínyi Ilona Matematikaversenyt.

A verseny elsődleges célja a matematika népszerűsítése. Az összeállított feladatsorokkal elsősorban a tanulók logikus gondolkodását kívánják mérni. Lehetőséget szeretnének biztosítani arra, hogy az iskolák 2-12. osztályos tanulói összemérhessék matematikai tudásukat.

A versenyen az iskolák 2-12. osztályos tanulói vehetnek részt, **egy iskolából legalább 3 tanuló**. (A 0. évfolyamos tanulók a 9. évfolyamosok között indulhatnak. A későbbiekben ezek a tanulók azon az évfolyamon versenyezhetnek, melynek matematika tananyagát tanulják.)

A verseny a 2-8. osztályos versenyzők számára egy kategóriában, a 9-12. osztályos versenyzők számára két kategóriában (gimnázium, technikum) kerül megrendezésre.

*Az 1. forduló (iskolai) időpontja:* **2023. november 20. 14:30 (Erdély és Kárpátalja 15:30)**

*Az 1. forduló (iskolai) helyszínei:* **a nevező iskolája**

*A 2. forduló (területi) időpontja:* **2024. február 16. 14:30 (Erdély és Kárpátalja 15:30)**

*A 2. forduló (területi) helyszínei:* **a Mategye Alapítvány által felkért iskolák**

*A döntő időpontja:* **2024. április 12-14.**

*A döntő helyszíne:* **Kecskemét**

A vármegyei forduló 2024. február 16-án került megrendezésre. A Deák Ferenc Általános Iskola és Gimnázium 1 diákja a megyei fordulóban való sikeres szereplést követően bejutott az országos döntőbe. Az országos döntő időpontja 2024. április 12-14. napja, a helyszíne pedig Kecskemét.

A **Bendegúz Gyermek- és Ifjúsági Akadémia** 3 fordulós **NyelvÉSZ** anyanyelvi versenye az általános iskola 2-8. osztályos diákjainak méri fel és fejleszti a nyelvi készségeit, helyesírását, nyelvhelyességét, a szabályos, választékos és szép nyelvhasználatát. A Bendegúz Gyermek- és Ifjúsági Akadémia tanulmányi versenyein immár 25 éve váltható élményre a tudás. A diákok szeretik, mert nemcsak tudáspróbák, de sokszínűen fejlesztik az önállóságukat, kitartásukat és gazdagon jutalmazzák, elismerik a teljesítményüket.

*Az 1. forduló (iskolai) időpontja:***2023. december 1.**

*Az 1. forduló (iskolai) helyszínei:* **a nevező iskolája**

*A 2. forduló (vármegyei) időpontja:* **2024. január 26.**

*A 2. forduló (vármegyei) helyszíne:* **vármegyei bázisiskolák**

*Az országos döntő időpontja:* **2024. április 27.**

*Az országos döntő helyszíne:* **Szeged**

A vármegyei forduló 2024. január 26-án került megrendezésre. A Deák Ferenc Általános Iskola és Gimnázium 1 diákja a megyei fordulóban való sikeres szereplést követően bejutott az országos döntőbe. Az országos döntő időpontja 2024. április 27. napja, a helyszíne pedig Szeged.

A Zalaegerszegi Tankerületi Központtól támogatás nem érkezett, így a szülőknek kellene saját maguknak finanszírozni az odajutást és a szállást, mely nem kevés összegbe kerül.

Zalaszentgrót Város Önkormányzatához megkeresés érkezett, hogy az Önkormányzat anyagi hozzájárulásával támogassa az országos döntőn való részvételt. Zalaszentgrót Város Önkormányzata az oktatási intézmény állami átvétele ellenére soha nem hagyta magára az intézményt, így változatlanul fontos azoknak az ügyeknek a támogatása, ahol a városunk diákjai versenyen vesznek részt, így javaslom az Alapítvány támogatását a **100.000 Ft, azaz egyszázezer forint összeggel**. Az Mötv. 42. §. 4. pontja a képviselő-testület át nem ruházható hatáskörébe tartozó alapítványi forrás átadás-átvétel miatt szükséges testületi döntés meghozatala.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zrínyi Ilona Matematikaverseny Kecskeméten megrendezésre kerülő országos döntőjén, valamint a Bendegúz Gyermek- és Ifjúsági Akadémia NyelvÉSZ anyanyelvi tanulmányi verseny Szegeden megrendezésre kerülő országos döntőjén a Deák Ferenc Általános Iskola és Gimnázium 1-1 diákja részvételét támogató „A Csányi-Zrínyi Általános Iskola Diákjaiért” Alapítványt **100.000 Ft, azaz egyszázezer forint összeggel** támogatja 2024. évi költségvetése működési tartaléka terhére.

Zalaszentgrót Város Önkormányzatának Képviselő-testülete felhatalmazza a polgármestert, a szükséges intézkedések megtételére.

**Határidő:** 2024. április 30.

**Felelős:** Baracskai József polgármester

**Zalaszentgrót,** 2024. március 25.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |