Szám:1-4/2024. 5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. március 28-i rendes, nyilvános ülésére**

**Tárgy:** Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítása

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 12/2021. (V. 14.) önkormányzati rendelet tartalmazza, melynek módosítását az alábbi okok miatt indítványozom:

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 2015. március 1-jéig a szociális rászorultságtól függő pénzbeli ellátások között szabályozta a lakásfenntartási támogatást, illetve külön cím alatt az aktív korúak ellátását.

A szociális ellátások rendszere 2015. március 1-jétől megváltozott. A Sztv. korábban is kizárólag a lakásfenntartási támogatásra és az aktív korúak ellátására való jogosultság feltételei körében tette lehetővé a rendezett lakókörülmények vizsgálatának előírását az önkormányzat által.

Az Sztv. 26. §-a alapján a települési önkormányzat képviselő-testülete a hatáskörébe tartozó pénzbeli ellátásokat kiegészítheti, és a szociálisan rászorultak részére – a rendeletében meghatározott módon és feltételek szerint – más pénzbeli támogatásokat is megállapíthat.

A Kúria a Köf.5030/2019/3. számú határozatában rámutatott arra, hogy Sztv. által intézményesített települési pénzbeli támogatás önkormányzati rendelettel történő nem szociális szempont szerinti szabályozása ellentétes az Sztv. 26. §-ában meghatározott rászorultsági elvvel. A Kúria már több döntésében is rögzítette, hogy önkormányzati rendeletben felhatalmazás hiányában nem lehet a szociális támogatás feltételévé tenni nem szociális célú szempontokat, vagyis a **helyi önkormányzatok szociális tárgyú rendeletei** a települési támogatás esetében - felhatalmazás hiányában - **nem írhatnak elő lakókörnyezet rendezettségéhez kapcsolódó feltételt.**

A fentiek alapján áttekintésre került a tárgyban érintett rendelet, amelynek 19.§-a rendelkezik a lakhatáshoz kapcsolódó rendszeres települési támogatásra vonatkozó szabályokról. Ezen szabályok között szerepel a lakókörnyezet rendezettségéhez kapcsolódó feltétel is, amelyet – a fent hivatkozott, Kúria általi döntések alapján – hatályon kívül helyezni szükséges. Ez a változás a szociális rendelet 19. § (4)-(8) bekezdéseit érinti.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítása igazodik a központi jogszabályokhoz. A rendelet módosítás elmaradása esetén a központi jogszabályi rendelkezések és a helyi rendeleti szabályozás között összeütközés okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A költségvetés szociális kerete által adott pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek szerint javaslom az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításának elfogadását.

A Pénzügyi és Ügyrendi Bizottság az előterjesztést a 2024. március 21-i ülésén megtárgyalta, a 8/2024. (III. 21.) számú határozatával elfogadta és a Képviselő-testületnek elfogadásra javasolja.

A Szociális és Humán Ügyek Bizottsága az előterjesztést a 2024. március 21-i ülésén megtárgyalta, a 10/2024. (III. 21.) számú határozatával elfogadta és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2024. március 25.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |