**Szám:** 1-4/2024. 4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. március 28-i rendes, nyilvános ülésére**

**Tárgy:** A személyes gondoskodást nyújtó szociális ellátások térítési díjairól szóló 6/2022. (IV. 1.) önkormányzati rendelet módosítása

**Tisztelt Képviselő-testület!**

A Zalaszentgrót és környező települések Intézményfenntartó Társulásának fenntartásában lévő Zalaszentgróti Szociális, Család- és Gyermekjóléti Központ – a hatályos alapító okiratában foglaltaknak, valamint a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 56. §-a alapján, miszerint a szociálisan rászorultak részére személyes gondoskodást az állam, valamint az önkormányzatok biztosítják – Zalaszentgrót város közigazgatási területén, valamint a képviselő-testületek között létrejött társulási megállapodás alapján Döbröce, Felsőpáhok, Kallósd, Kisvásárhely, Ligetfalva, Sénye, Tekenye és Zalacsány községek közigazgatási területén biztosítja a házi segítségnyújtásnak a Szoctv. 63. §-ában meghatározott feladatait, nevezetesen a szociális segítést vagy – a szociális segítés tevékenységeit is magába foglaló – személyi gondozást. A Zalaszentgróti Szociális, Család- és Gyermekjóléti Központ 2023. május 11-étől hatályos működési engedély alapján a házi segítségnyújtás keretében ellátható személyek száma 60 fő. A Szoctv. 57. § (1) bekezdésének d) pontja alapján a házi segítségnyújtás is a szociális alapszolgáltatások körébe tartozik.

A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 2. § (1) bekezdése alapján a fenntartó a személyes gondoskodás körébe tartozó szociális ellátásért intézményi térítési díjat állapít meg, amelyet az [Szoctv.-ben](https://www.optijus.hu/optijus/lawtext/99300003.TV/tvalid/2020.1.1./tsid/), e Korm. rendeletben, a fenntartó önkormányzatok rendeletében, valamint az [Szoctv. 94/C. §-a](https://www.optijus.hu/optijus/lawtext/99300003.TV#sidlawrefP(94/C)) szerinti megállapodásban foglaltak szerint kell megfizetni. Az intézményi térítési díjat az 1 és 2 forintos címletű érmék bevonása következtében szükséges kerekítés szabályairól szóló [2008. évi III. törvény 2. §-ának](https://www.optijus.hu/optijus/lawtext/A0800003.TV/tvalid/2020.1.1./tsid/lawrefP(2)) megfelelő módon kerekítve kell meghatározni.

A fenti rendelkezések figyelembevételével Zalaszentgrót Város Önkormányzata Képviselő-testülete a Szoctv. 92. § (1) bekezdésében kapott felhatalmazás alapján, a Magyarország Alaptörvénye 32. cikkének (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 8. a. pontjában meghatározott feladatkörében eljárva a személyes gondoskodást nyújtó szociális ellátások térítési díjairól megalkotta a 6/2022. (IV. 1.) önkormányzati rendeletét (a továbbiakban: önkormányzati rendelet). A fenntartó a személyes gondoskodás körébe tartozó szociális ellátások ellenértékeként megállapított intézményi térítési díjakat tárgyév április 1-jéig állapítja meg.

Az intézményi térítési díj a személyes gondoskodás körébe tartozó szociális ellátások ellenértékeként megállapított összeg. Az intézményi térítési díj összege nem haladhatja meg a szolgáltatási önköltséget (Sztv. 115. § (1) bekezdése). Az intézményi térítési díj év közben egy alkalommal, támogatott lakhatás esetében két alkalommal korrigálható. Az intézményi térítési díjat integrált intézmény esetében is szolgáltatásonként kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani. Az intézményi térítési díj meghatározásakor a szolgáltatási önköltség az intézményi térítési díj felső határa.

Az önkormányzati rendelet 1. melléklete a hivatkozott jogszabályi előírásoknak megfelelően tartalmazza az egyes ellátásokra vonatkozó térítési díjakat, amelyek kapcsán az intézményvezető részéről – a házi segítségnyújtás vonatkozásában – módosítás iránti igény merült fel. A benyújtott kérelem jelen előterjesztés 1. mellékletét képezi.

A módosítás indoka, hogy központi költségvetésben erre a jogcímre biztosított támogatás, valamint a települések által a szolgáltatás biztosításához fizetett hozzájárulás nem fedezi a kiadásokat. A jelenleg tapasztalható negatív gazdasági helyzet, és az elvégzendő tevékenységek anyagi vonzata miatt szükséges az intézményi térítési díj emelése.

A jelenleg hatályos önkormányzati rendelet az alábbi intézményi térítési díjakat határozza meg a házi segítségnyújtás vonatkozásában:

1. Házi segítségnyújtás intézményi térítési díjai:

1.1. Intézményi térítési díj egy órára megállapított összege a személyi gondozás esetében: 390,-Ft

1.2. Intézményi térítési díj egy órára megállapított összege a szociális segítés esetében: 390,-Ft

2. Étkeztetésért fizetendő személyi térítési díj: 2023.08.01-től

2.1. Intézményi térítési díj napi összege: bruttó 1015,-Ft

2.2. Az étkeztetésért fizetendő személyi térítési díj csökkentési rendszere *(A díjak az ÁFA-t is tartalmazzák)*

|  |  |
| --- | --- |
| Jövedelem nyugdíjminimum %-ához viszonyított nagysága | Fizetendő személyi térítési díj napi összege |
| Jövedelem < öregségi nyugdíjminimum 200 %-a | 705 Ft |
| Jövedelem = öregségi nyugdíjminimum 200-300 %-a | 795 Ft |
| Jövedelem = öregségi nyugdíjminimum 300-400 %-a | 905 Ft |
| Jövedelem > öregségi nyugdíjminimum 400 %-a | 1015 Ft |

Étkezéshez kapcsolódó szállítási költség: 0 Ft

3. Idősek nappali ellátása intézményi térítési: Kizárólag napközbeni tartózkodást igénybe vevők díjának napi összege: 0,-Ft

Az intézmény vezetője részéről benyújtott javaslat alapján a módosítás követően az alábbiak szerint alakul az intézményi térítési díj összege:

1. **Házi segítségnyújtás** **intézményi térítési díjai 2024.05.02-től:**

1.1. Intézményi térítési díj egy órára megállapított összege a személyi gondozás esetében: **450,-Ft**

1.2. Intézményi térítési díj egy órára megállapított összege a szociális segítés esetében: **450,-Ft**

2. **Étkeztetésért fizetendő személyi térítési díj 2024.05.02-től**

2.1. Intézményi térítési díj napi összege: **bruttó 1.120,-Ft**

2.2. Az étkeztetésért fizetendő személyi térítési díj csökkentési rendszere *(A díjak az ÁFA-t is tartalmazzák)*

|  |  |
| --- | --- |
| **Jövedelem nyugdíjminimum %-ához viszonyított nagysága** | **Fizetendő személyi térítési díj napi összege** |
| Jövedelem < szociális vetítési alap 200 %-a | 705 Ft-ról **810 Ft** |
| Jövedelem = szociális vetítési alap 200-300 %-a | 795 Ft-ról **900 Ft** |
| Jövedelem = szociális vetítési alap 300-400 %-a | 905 Ft-ról **1.010 Ft** |
| Jövedelem > szociális vetítési alap 400 %-a | 1.015 Ft-ról **1.120 Ft** |

**Étkezéshez kapcsolódó szállítási költség**: **0 Ft**

3. **Idősek nappali ellátása** **intézményi térítési:** Kizárólag napközbeni tartózkodást igénybe vevők díjának napi összege: **0,-Ft**

Ezen javaslat 15-16 %-os emelést jelent a házi segítségnyújtás, valamint az étkezésért fizetendő intézményi térítési díjak vonatkozásában.

A díjemelés során figyelembe kell venni Magyarország gazdasági stabilitásáról szóló 2011. évi CXCIV. törvény 32.§- át is, amely alapján a *„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”*

Tekintettel arra, hogy a tervezett módosítás a korábbi szabályozáshoz képest egy fizetési kötelezettséget növelő rendelkezést tartalmaz, így a hatálybalépés időpontjaként a 2024. május 02-i határidő javasolt, amely lehetőséget teremt a lakosság megfelelő tájékoztatására, ezáltal az érintettek részéről az új szabály betartásához szükséges intézkedések előkészítésére, megtételére is.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a Rendelet tervezett módosítása igazodik a központi jogszabályokhoz. Az adminisztratív terhek a Rendelet módosítását követően nem változnak. A Rendelet módosítása környezeti és egészségi hatással nem jár.

A rendelet megalkotásának szükségessége, a jogalkotás elmaradásának várható következményei:

A rendelet megalkotását a megemelkedett költségek teszik indokolttá, amelynek rendeleti úton való szabályozása igazodik a központi jogszabályi rendelkezésekhez.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2024. március 21-én tartott ülésén megtárgyalta és a 7/2024. (III.21.) számú határozatával javasolja Zalaszentgrót Város Önkormányzat Képviselő-testületének a határozati javaslat és a rendeletmódosítás elfogadását.

A Szociális és Humán Ügyek Bizottsága az előterjesztést a 2024. március 21-én tartott ülésén megtárgyalta és a 9/2024. (III.21.) számú határozatával javasolja Zalaszentgrót Város Önkormányzat Képviselő-testületének a határozati javaslat és a rendeletmódosítás elfogadását.

Kérem a T. Képviselő-testületet, hogy az előterjesztést tárgyalja meg és az előterjesztés 2. mellékletét képező, a személyes gondoskodást nyújtó szociális ellátások térítési díjairól szóló 6/2022. (IV1.) rendelet módosításáról szóló rendelet-tervezetet fogadja el.

**Zalaszentgrót,** 2024. március 25.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |

1.melléklet



